정조 22년 · 목
疏略曰嗚呼凡今鄕曲之人大抵多失眞者惟天之賦與豈或偏嗇而然哉此不過傷於貧而迫於官習乎俗而狃乎訛馴以至於傷風敗俗之變處處相望干名犯分之罪在在皆然臣之一鄕謂之差勝而猶未免此他邑可知臣之一道稱以稍饒而尙患如此諸道可見聖明深居何以燭世道之至於此哉臣愚竊以爲歉荒猶不足憂災異猶不足恤惟此人心之陷溺最爲今日之一大患何則本原旣亡餘事可知夫好善惡惡恒物之大情而今世之人混淪乎善惡之分抑陰扶陽君子之正論而今世之士汨董於陰陽之辨是以節義一款爲世所諱風泉二字無處可聞間或有一半箇之依俙彷彿於此等界上則輒群排而衆咻之看作狂妄奇怪底物事大勢所壓靡然從風以之居鄕則巧令爲儀表以之立朝則緘默爲規矩擧世滔滔莫之可救所知者利慾所望者僥倖平居旣無批鱗犯顏之臣他日寧有伏節立義之士臣嘗渴口而喩之盡力而挽之聽我藐藐仇怨反至此其所以爲憂也不啻如歉荒災異之比而已此乃臣五年在家所得而自孟春乘馹後若言其在途之見則凡所觸目無非新眄驛夫不勝其疲弊之狀官隸未掩其奸惡之形閭里稀疏七亡八徙行旅凄涼千鶉百鵠總非聖代雍和之像半是衰世蕭索之氣行到華城怳然天下之大觀山川照耀草木馨香樓臺之盛城郭之壯如非鬼後似是天造力不煩民財不損下而宏規遠模逈出千古此皆自我聖上仁衷永思中做得出來者是不但曰不以天下儉其事而已大哉聖人之孝乎其所以爲孝之義始可與知道者道矣天地鬼神昭布森列其敢諂乎其敢溢美乎臣於是日朝入本城午出長安門三步回頭五步回轡連蜷不忍行夜宿遲遲臺下繞壁徊徨且欽且欷繼之以感淚之沾臆倘所謂未施哀而哀之者政謂臣伊日事凡人之情見天下之至罕則必求義理之所以然臣於終夜不寐之中忽自瞿瞿然心語曰此甚盛矣無乃過乎舜葬蒼梧象爲之耕而農不易畝禹葬會稽鳥爲之耘而市不易肆今此華城之葬葬之者聖葬者亦聖聖人之葬鬼擁神護雖在禁標幅圓之外亦只蒼然蔚然而已矣列聖仙寢可推而知則惟此二十里外本州治之宏其制壯其度抑亦何所補於象設致隆之情文乎旣非寧王遺志之所在則未可比擬於周成之洛邑又非太上土思之所寓則不宜援引於漢高之新豐而當此民窮財竭之時爲此經年動國之擧者夫豈可已而不已者哉伏想聖上之孝思常有以亘乎天而盤乎地參於前而倚於衡只見其事而未見其他也噫噫千百世之下必有仁人君子尙可以知我聖之心而悲我聖之事者於戲不忘丕惟我先世子邸下邃學宏謨盛德至善克誕聖躬後祿無疆民之仰之如天如地天地之禮以小爲貴其所以事之也惟其內心故爾夫天地德產至大至廣如欲充類而準報之則雖盡天下之物極天下之數無以稱其盛而筨其殷故毋寧約而簡之撮而小之不壇而地不璧而陶不太牢而特牲以象夫至愛之無容至敬之無文者此乃貴小之禮然也以此義推之則今此式廓之張大無或過於禮乎臣於城役之後今始來覩旣有所覩則不能無懷旣有所懷則不能無言旣有所言則不敢不盡惟聖明恕其愚而察其衷焉嗚呼今日朝廷之上忠逆無分義理不明時運所關亂賊不絕醜種無可絕之期嚴章無可伸之日公議抑鬱輿情憤痛近所謂邪學者其亦天地之大逆而古今之大憝也若言其罪惡則蔽一邪字未掩著一學字不襯名以邪學大非知言夫所謂邪學必如老佛楊朱其始焉出於爲善之心而終焉歸於異端害正之科專以剩財耽淫爲稅駕直是盜耳獸耳於盜何邪之云於獸何學之有其流瀰漫其徒繁殖安得視彼洋流如蜉蝣之微涓涔之淺而少之乎宜若疆寇大敵之臨境犯陣攻之猶恐不力治之猶恐不窮而顧乃於持忠輩伏法後竝置度外要待感悟歸正而一入其中已獸已禽復歸爲人萬無其理甚至李存昌者亦不正法其黨之肆然其勢之必至又有申若樞者繼而起矣封山祭天之請果未知其何說其欲導吾君如漢唐之主而啓之以封禪謬禮耶此其爲罪已極罔赦而乃若揚恩頌德之文其辭含冤忍痛之蔑其義則是欲率天下而夷之也其氣味命脈宛然自洋中流出來而爲此泛濫嘗試之計者其亦有嗾而有受矣臣謂存昌亟正邦刑若樞拿鞫得情斷不可已也嗚呼今年年事之大侵言之慘矣唉我民生冬糴何徵春稅何納公私無儲拯濟沒策言念及此寧欲痛哭以我聖如傷之仁當吾民若癏之辰宵衣旰食不遑寧居金相玉音至誠惻怛可以孚格神明矣爲今日臣子者如有人心則孰敢不對揚萬一乎臣故常曰凡今之方伯守令其身則處人鬼之關其心則繫忠逆之界吁亦可怕而可懼已觀今廟謨日日籌畵無中生有其勢雖難絕處迓續其理或然凡天下萬事得於勤成於誠今日群臣之心皆以殿下之心爲心則何患乎穀之乏何憂乎民之飢且死也臣迂不解事妄進一說大較今日救荒別無奇術只宜因其勢而利導之若伯禹之治水斯可矣何者養民如養魚擾之則散安之則聚夫創新規發新令是所謂擾也循其時順其性是所謂安也其災十分者蠲亦十分其欠一分者減亦一分毋役毋徵毋出其疆略略以所有之穀賙其急而已則彼至愚而神者無奈乎大運孔艱有感乎聖澤之至渥思之又思忍而復忍前之一日糧今焉二日食昔之一朔科今焉數朔計或粥或糟或一半盃濁醪或山而菜或海而魚以之靳靳然延命非安之則聚者乎若或大風聲別擧措喧然如有晉濟均活之還元丹自京師下釆云爾則飢腸枵腸谿心壑慾流涎而待之皤腹而望之雖使竟至於依所聞充所欲其心已動邪乘妄作生道絕矣至若酒禁之論本是吾邦之元法又爲荒年之例規則臣固不以爲不便要亦行之好矣但去太甚者而已嚴於酗斷於市足矣如欲一切禁之使至於無則其弊百端利榷於吏害簇於民而左街雖懸醉人之頭右肆難防飮者之口以古之紀綱惟此禁終莫之止況今紀綱則非但莫之止也人之不死於飢而死於禁者必多矣然則徒損國體徒傷民命而烝嘗之需洗腆之用又其所關大矣況聞自鄕來者皆言三南之是令方嚴此則不待上敎而下已行之矣亦何必勞聖念勤聖旨而費兪咈於禁不禁如何哉在今聖上自勉之道只如仁天穹然覆燾民之所欲則從之人之所惡則去之而凡諸不急之務一竝停止是爲救荒恤窮之一大關節而已也抑亦臣之所憂別有大於此者顧今世道人心雖在樂歲無變不有幾乎倫常之▣絕則況此變年蠢爾愚氓以死藉勢任自放倒無所不至其將淪入於夷狄禽獸之域矣罔之生不如餓而死紀綱不絕則雖以周餘之子遺猶可以中興義理旣滅則雖以秦隋之富疆其亡也忽焉此所謂今日之憂不止於民命之近而最急於民彝之舛也故知今日導迪之道政宜講其拯活之方申明其名敎風化之本然後人之生方得以人道而生矣請以兩行竝擧之意嚴飭籌司大播中外焉嗚呼外而生民之憂旣如彼內而朝廷之憂又如此將若之何哉今之進言者紛紛乎萬端而擧是末耳蓋聞天下萬事亦本於人主之一心是知天下之本在人主人主之本在心心之發爲治亂興亡之所由分也人於兩間曰惟是心心之所以爲天下萬事之本者亦神矣從天下而入此心由此心而出天下其間遠矣其理通矣夫惟人主之身深居乎九閽千門之邃而人主之心又於其至深邃之中襲襲乎黼黻以飾之重重乎冕旒以掩之若未可以窺測其中之所存者隱微之萌毫忽之迹或變爲彗星厲鬼或化爲和風慶雲無不表揚於一天之下時人咸覩後世皆見之瞭然明白爲今日聖明之臣者孰不知之明而察之審乎天以好生爲心而殿下之心卽一好生之天天以不息爲心而殿下之心亦一不息之天天地之心可見於萬物之生成殿下之心可見於萬幾之熙明而獨此內外一二事之尙不能徯我志協我望者抑亦何故而然哉臣嘗俯仰反復求其說而不得終以學究餘習昌萬死力陳之古人有言曰膽欲大而心欲小詩人贊文王曰小心翼翼夫是心也本自至大範圍乎天地則天地亦小充塞乎宇宙則宇宙猶窄而在我之自持則斂然以約之退然以虛之如臨履戰兢不自滿足者此非所以小之云乎常常自反曰我之心或出腔子外歟每每自警曰我之心或走物欲上歟抑有暇逸之萌歟抑有輕易之發歟如是臨事則何事不難如是處位則何位不艱而至艱至難最莫如人君之所以君也晷刻之乍放則上而天怒震疊跓步之蹔弛則下而民怨朋興若是乎人君之心尤不可不小而皇天之尊寵付畀者豈亶使之富貴安樂哉故禹戒舜曰克艱厥后伊尹戒太甲曰天位艱哉周公告成王曰不易惟王乃若吾夫子之對定公則直曰爲君難凡此艱難字蓋自小字中出來從古聖賢豪傑孰非自這裏做得而其所以小之也乃所以大之也其所以難之也乃所以易之也雖在治定功成之後如有志滿意得于中則心是活物爾便自肆然奢大謂天下惟我在其流之弊不言而可知已洪惟我聖主道四聖之道志四聖之志御宇初政蔚然可觀百僚奮庸四方聳聽大猷之盛朝莫且期于今數十年來功化證效之發見於外者每有所不滿於聖衷者夫豈無所以然哉明達練習日益進焉故戒愼惕厲不覺其減於前歟烜赫光華日愈盛焉故洞屬兢業不知其異於昔歟臣愚竊以爲聖明今日之心不如聖明初年之心也何以明之討復天下之大事也而闊狹操縱惟聖旨之所在刑賞有國之大政也而舒慘予奪惟聖意之所發群僚不遑於顚倒庶績或近於叢脞凡惟善政惟殿下之善政凡有過擧惟殿下之過擧凡有施措亦惟殿下之施措吾君之爲君也何其勞也吾臣之爲臣也何其逸哉遜志之言由是而進矣逆耳之言由是而退矣臣以是知殿下今日之爲心姑不至於大而其往可戒也殿下今日之爲國縱不至於無難而方來可懼也竊覵我聖明龍顏秀異駿命篤厚以聰明睿知之姿兼神武英銳之氣以恢弘淵深之度兼博洽淹貫之識千古人物低仰於玉衡九州山河的歷於瑶鏡而靑邱一域只行其所無事耳俯視朝端鬱鬱未快回顧宇內齪齪可羞於是焉存諸中者不能無悵然廓落之懷發於外者未兌有漫然簡易之跡玆蓋天分極高而熙熙之工猶未免其量地步甚闊而涵養之功猶未盡其方以至於是是實爲病根之所在也知如是是病不如是是樂樂石之妙顧不在於尊德性而道學問乎學問之道無他惟所在而盡其性自格致至治平只是一槪推向將去耳伏惟聖學高明燭理已盡今何敢復容議爲而百尺竿頭更進一步尙克是忱念玆在玆臣伏覽甲寅十一月十三日傳敎若曰雖不讀書摩娑几案間書册是亦學問大哉王言好學不倦溢於辭表吾君之好學甚則吾國其庶幾乎如臣蔑劣初何知學問事而猶幸受人之徽言則有之玆敢以八箇字爲題效千秋金鑑之獻其綱有八而其條有萬嗚呼今我沖人雖少元子哉衣尺漸長講讀已開雖未入學講亦學也惟元子所始之學其非聖父所好之學耶小學大學其道一道惟殿下深留聖念上而答皇天賦畀之命下而明沖子啓廸之訓以基無疆惟休者此乃至願至祝之不知止者也一曰中中也者不偏不倚無過不及之名天所以授之人人所以受諸天蓋爲萬善之會通千聖之道統而其說始昉於唐虞其義始備於洙泗其在吾東聖聖承承式至于今日於戲盛哉殿下今日所有之國四百餘年祖宗之國而國之所傳道亦偕焉殿下今日所有之民四百餘年祖宗之民而民之所在道亦竝焉斯道也何道也惟堯舜禹湯文武所執所建之無形無極底一大物事至今屹然立於天之下地之上者也小而一動一靜罔非是爲準大而一典一則罔非是爲臬纔有一分之差過便不是中必也存諸心見諸事者純然無一半分之或過或不及然後始可謂之中而仰質於天而天從之俯暴於民而民順之於是焉儼然爲兩間之予一人而是亦今世堯舜禹湯文武焉已矣伏願聖明念念加勉爲元子視二曰誠誠也者眞實旡妄之謂惟天之於穆不已惟聖之純亦不已皆是物耳玆所謂誠卽向所謂不息而天人以是爲一矣誠則理不誠則欲誠則王不誠則覇誠則感不誠則無感誠則成不誠則無成凡事皆然況大業乎常人皆然況帝王乎以之成天下之萬物以之行天下之九經大哉其用乎以之事天則何煩乎儀文度數之殷盛以之臨民則何關乎誓誥會同之諄複昕臨大庭百弁蹌蹌於此時則固然矣屋漏之中亦能純一否乎日御法筵萬目昭昭於此際則固可矣燕昵之間亦能專一否乎伏願念念加勉爲元子則三曰敬敬也主一無適之聖功所以直內而嚴外用五事而勝百邪也曰欽曰恭積中著外者而以之爲格致誠正之本以之爲修齊治平之基則如欲志道而向學孰能舍此而成始成終乎況惟人辟莅崇高之位挾雷霆之威其志易驕其氣難制則其所以不可不勉於斯者又較著矣故有曰疾敬德曰克敬惟親或敬勝怠而興或謂敬不足行而亡是知天下國家之治亂興亡顧其德之敬與不敬如何耳臣嘗讀易而得誠敬之所從來矣乾畵實實則爲誠坤畵虛虛則生敬故乾之九二始言誠坤之六二始言敬敬與誠出自庖犧心畵而原天地自然之理也伏願念念加勉爲元子法四曰明明也者如日月之光輝如水鑑之瀅澈無遠不照無微不燭此大人所以明明德於天下者君人之道必以是爲先何則昏不察賢邪之分暗不省用舍之辨則辟之不辟其國危矣然而是明也豈一已之明哉克明其本明之明以至乎貞明之明則是其爲明誠可謂君道之明而如或自作其明察察爲事則典章有亂舊之患制度無容衆之休盍亦觀夫紘紞之掩聰冕旈之蔽明乎哉伏願念念加勉爲元子鑑五曰寬寬也者惇大含弘綽有餘裕如天之燾如地之負無所不容於度內者此帝王之寬也寬則得衆得衆則得國國之爲國其基於寬蓋德量優容則人爭附之性度狹隘則民皆叛之故經著包荒之象傳垂納汚之義伏願念念加勉爲元子戒六曰靜靜也者寂然不動䐇然未發底時節而惟天下萬爲皆生於靜靜是動之母耳乾道之靜專故其動直坤道之靜翕故其動闢太極本無極無極者其非靜之體乎大衍尙太一太一者其非靜之象乎流水不腐動則動矣若非其源之泓儲何賴而活活戶樞不蠹動則動矣若無其根之硬著何憑而軋軋故周濂溪太極圖說曰聖人定之以中正仁義而主靜諸葛亮戒子書曰非靜無以成學若是乎爲學之必本於靜也伏願念念加勉爲元子訓七曰儉儉也者省約朴素不華不侈如勳華之旅宿門養禹文之菲食卑服是已自古人君奢侈是尙而未有不亡其國者下民何知惟上是視上有好者下必甚焉苟不能昭儉德而先之躬節約而風之則靡靡之俗不至淪胥者鮮矣伏願念念加勉爲元子警八曰謙謙也者不伐不矜自貶自遜之謂也莫高者天而下濟乎地莫深者海而旁控于涓此古先聖哲所以德益高道益隆而福流於時澤被於後者也嘗觀易卦六爻皆吉惟地山爲然夫鬼神之所害者盈則所佑者何人道之所惡者滿則所好者何自是富有而貴爲也而若不以是心持之則其盈日盈其滿日滿其終可知寧不懍然哉伏願念念加勉爲元子學嗚呼惟此八箇之目元是一串之體各有間架合成首尾皆是古人之言非臣之言惟幸聖鑑之照察焉批以備說時政俗弊其疏萬言爾能不汚於骩骳鶻突之痼習者鄕居之效也附陳八條條條得進言之體可嘉可嘉爾疏中其所以爲孝之義可與知道者道云云孰謂如爾疏蹤言之若是有理是哉是哉爾其勿辭察職